  Виталий Пронин «Шулдыр ӝыт» ансамбль нош ик мытэ «Выль куара» проектсэ. Ужрадэ пыриськыны мылкыд карисьёслы лыктоно Ижысь филармоние 9-тӥ, 10-тӥ, 16-тӥ куарусёнъёсы. Соку ортчозы проектэ быръёнъёс. Кастинг кыстӥськоз 3 нунал. Лыктоно луоз Филармоние (Ижысь Пушкинской урам, 245-тӥ юрт), 101-тӥ висъетэ: 9-тӥ куарусёнэ 16 часлы, 10-тӥ, 16-тӥ куарусёнъёсы 12 часлы. Конкурсэ быгато пыриськыны 15-30 аресъем удмурт егитъёс. Кырӟан быдэстыны котькыӵезэ луэ: яке со аслад гожтэмед, яке тодмо артистлэн репертуарысьтыз басьтэмын.Дунъяськоз пӧлын - «Шулдыр ӝыт» ансамбльлэн чеберлыкъя кивалтӥсез Наталья Ушакова, Удмурт кун филармонилэн директорез Алексей Фомин, Удмурт Кун филармонилэн чеберлыкъя кивалтӥсез Марсель Мухаметшин но «Шулдыр ӝыт» ансамбльысь артистъёс. Соос учкозы егит кырӟасьёслэсь куаразэс, кырӟаны но сцена вылын асьсэды возьыны быгатэмзэс.Вань мылкыд карисьёс пӧлысь проектэ быръемын луоз тужгес устоез 9 кырӟась.  Соосты ас киязы кутозы 9 дышетӥсьёс - «Шулдыр ӝыт» ансамбльысь артистъёс. 1,5 толэзь ӵоже соос егит кырӟасьёсты дышетозы куаразэс шонер поттыны, сцена вылын асьсэдыз шонер возьыны. Йылпумъян концерт ортчоз 23-тӥ коньывуонэ, отын тодмо луоз элькунмылэн тужгес но кужмо «выль» куараез.-  Проектлэн валтӥсь ужпумез - поттыны калык азе быгатӥсь егит кырӟасьёсты, вера "Шулдыр ӝыт" ансамбльлэн чеберлыкъя кивалтӥсез - Наталья Ушакова. – Соос бордын удмурт эстрадамылэн азьлань сюресэз. Трос таланто егитъёслы  «Выль куара» проект вылӥе ӝутскыны, калыклы тодмо луыны бадӟым кужым сётэ.«Выль куара» ӵектос туэ 3-зэ ортче ни. Солы луыса Удмурт калык понна ӝуатскизы выль нимъёс - Алина Егорова, Андрей Камалтдинов, Татьяна Окорокова, Ксения Ахметханова, "10 гужем нунал" группа но трос мукетъёсыз.«УД» Теги: кытынкумар  